L-uċuħ li ġew quddiemi biex nismagħhom ħaffruli piż antik mingħajr sekwenza u meta ntefa d-dawl u bqajt mingħajrek ħabbejt il-ħars stunat u l-innoċenza. llbiesek kien ħarir b'nofs xemgħa tqattar ħallejtek tmur bil-mod u tpassi ż-żmien, imbagħad kajman fid-dlam ħaddantek miegħi sew sew kif tagħmel int għamiltlek Jien. U flejtek bħal daqqaq b'kitarra morra imxejt warajk fil-ksieħ fuq xatt id-dmugħ ħabbejtek bħal iltim bla poeżija xtaqt ngħidlek ħafna kliem mgħarrqin fir-ruħ. U qdift b'lampara bajda lejn suritek sal-ġmiel tas-sbieħ għajnejk kebbist in-nar ħallatt in-nostalġija mal-memorji u bnejt mir-ramel fin kastelli kbar. Bandala ta' xewqat mimlija mħabba niktiet sfukati fin-narċis tal-wied gawwija togħma t'ilma f'tabernakli mimsusa minn kulħadd u kollha skiet… Oħroġli minn xufftejja l-penitenza u qis il-ħoss tar-riħ f'ħaddejk peprin, agħtini l-aħħar daqqa w ibqa sejra tkunx kawża ta' dal-waqt u tad-destin.